Rúmlega helmingur landsmanna segir að flugeldum verði skotið upp á sínum heimilum um þessi áramót . Litlar breytingar reyndust á sprengjuáformum landans en 55% svarenda kváðust ætla að skjóta upp flugeldum í ár og 57% sögðu flugeldum hafa verið skotið upp á sínum heimilum um síðustu áramót . Spurt var : „ Verður flugeldum skotið upp á þínu heimili um þessi áramót ( 2019 / 2020 ) ? “ . Svarmöguleikar voru : „ Já “ , „ Nei “ og „ Veit ekki / vil ekki svara “ . Svarhlutfall var 85,3% . Einnig var spurt : " Var flugeldum skotið upp á þínu heimili um síðustu áramót ( 2018 / 2019 ) ? “ . Svarmöguleikar voru : „ Já “ , „ Nei “ og „ Veit ekki / vil ekki svara “ . Svarhlutfall var 99,4% . Munur eftir lýðfræðihópum Svarendur 30 - 49 ára ( 68% ) reyndust líklegri en svarendur annarra aldurshópa til að segja flugeldum verða skotið upp á sínum heimilum um áramótin en svarendur 68 ára og eldri ( 28% ) reyndust ólíklegastir . Þá voru svarendur af landsbyggðinni ( 64% ) líklegri en þau af höfuðborgarsvæðinu ( 50% ) til að segjast hyggja á sprengingar á sínum heimilum . Lítill munur var á svörun eftir kyni . Ef litið er til stjórnmálaskoðana má sjá að skiptar skoðanir voru á meðal stuðningsfólks ríkisstjórnarflokkanna . Stuðningsfólk Sjálfstæðisflokksins ( 76% ) og Framsóknar ( 72% ) reyndist líklegast allra til að segja flugeldum yrði skotið upp á sínum heimilum um áramótin en stuðningsfólk Vinstri-grænna ( 28% ) reyndist ólíklegast allra . Þá sögðu 65% stuðningsfólks Miðflokksins , 47% stuðningsfólks Viðreisnar , 38% stuðningsfólks Samfylkingarinnar og 29% stuðningsfólks Pírata ætla á flugeldaskot á sínum heimilum á gamlárskvöld . Áhugavert er að sjá að 90% þeirra sem sögðu flugeldum hafa verið skotið upp á heimilum sínum um síðustu áramót hyggja á að slíkt verði endurtekið nú þegar nýtt ár gengur í garð en 10% kváðust ekki ætla að endurtaka leikinn . Af þeim sem sögðust ekki hafa skotið upp flugeldum í fyrra kváðust hins vegar 8% ætla að breyta til og taka þátt í gleðinni þetta árið en 92% sögðu að engu verði skotið upp á þeirra heimilum þetta árið , líkt og í fyrra . Notkun á efni heimil svo lengi sem heimilda ( vörumerkis MMR ) er skýrt getið í heimildum um uppruna gagnanna .